L-Awtorità Maltija tat-Turizmu applikat għall-fondi Ewropew għal proġetti dwar il-gastronomija Maltija u biex tagħmel reklamar turistiku għal Għawdex. Dan tħabbar meta tnieda l-programm ta’ attivitajiet li ser isiru fuq ħamest ijiem fl-okkażjoni tal-Jum Dinji tat-Turizmu. Mil-lum sas-Sibt li ġej se jiġu organizzati attivitajiet kulturali u tradizzjonali f’diversi bliet f’Malta u Għawdex għall-okkażjoni tal-Jum Dinji tat-Turiżmu. It-tema magħżula din is-sena min-Nazzjonijiet Magħquda hi Turiżmu u l-Iżvilupp fil-komunità. Waqt it-tnedija tal-programm tal-attivitajiet, il-Ministru Edward Zammit Lewis qal li l-Gvern qed jaħdem għal inizjattivi turistiċi għan-Nofsinhar ta’ Malta waqt li għal Għawdex se ssir ħidma biex tonqos id-dipendenza turistika fuq in-numru ta’ nies li jmorru hemm għal ġurnata biss. Dr Zammit Lewis qal li l-Gvern applika għall-fondi Ewropej għal zewġ proġetti turistiċi, biex jippromwovi l-gastronomija lokali u għar-reklamar għal Għawdex bħala destinazzjoni turistika għal rasha. Dwar l-Air Malta, il-Ministru qal li x-xahar id-dieħel se ssir il-laqgħa Ġenerali tal-kumpanija li se tistabbilixxi kif sejra l-linja tal-ajru nazzjonali. Sostna li l-Gvern qed jaħdem bis-sħiħ biex isib Kap Eżekuttiv tal-Airmalta wara r-riżenja ta’ Louis Giordimaina, waqt li qed jaħdem biex isaħħaħ it-tmexxija tal-Airmalta u jagħmilha izjed vijabbli u rilevanti. Dr Zammit Lewis stieden lill-Oppożizzjoni biex meta trid tiltaqa’ miegħu fuq it-turiżmu izżda appella biex dan ma jispiċċax ballun politiku.